กรมอุตุฯ คาดการณ์ ปีนี้ไม่ร้อนจัดต่อเนื่องเหมือนปีที่แล้ว ชี้ มี.ค.-เม.ย. เป็นช่วงที่อุณหภูมิสูงสุด

กรมอุตุนิยมวิทยาโพสต์ข้อความผ่านสื่อประชาสัมพันธ์ ระบุว่า ฤดูหนาวยังไม่สิ้นสุด ทุกท่านสามารถดื่มด่ำกับบรรยากาศฤดูหนาวไปจนถึงกลางเดือนกุมภาพันธ์ แต่ความหนาวเย็นจะเริ่มแผ่วไปบ้าง จากนั้นเตรียมพร้อมรับมือฤดูร้อนต่อไป

หลายคนสนใจว่าฤดูร้อนปีนี้จะร้อนแรงและจะแห้งแล้งขนาดไหน น้ำดื่มน้ำใช้จะเพียงพอ หรือน้ำในเขตชลประทานยังจะสามารถทำการเกษตรเพียงพอไปจนถึงฤดูฝนไหม และฝนจะพอมีเกิดขึ้นไหม

เนื่องจากสถานการณ์ของปรากฏการณ์ใหญ่อย่างเอนโซบ่งชี้ว่า ในช่วงเดือนกุมภาพันธ์-พฤษภาคม 2568 ยังมีโอกาสเป็นลานีญาอ่อนๆ หรือเป็นกลาง จึงมีผลต่อกระแสลมที่พัดปกคลุมซึ่งจะเปลี่ยนเป็นลมใต้และลมตะวันออกเฉียงใต้มากขึ้น

ช่วงเดือนกุมภาพันธ์-พฤษภาคม 2568 จึงยังพอมีความชื้นอยู่บ้าง ทำให้มีโอกาสเกิดฝนฟ้าคะนองเป็นระยะๆ แม้ในเดือนมีนาคม-เมษายน 2568 จะเป็นช่วงฤดูร้อน อากาศร้อนถึงร้อนจัด อุณหภูมิเฉลี่ยมากที่สุดในช่วงนี้ แต่ปีนี้คาดว่าจะไม่ร้อนแรงเหมือนปีที่แล้ว เนื่องจากมีฝนฟ้าคะนองและมีความชื้นสูง แต่บางวันอาจจะมีอากาศร้อนถึงร้อนจัดได้เป็นช่วงๆ ไม่ร้อนจัดติดต่อกันเหมือนปีที่แล้ว

โดยฝนคาดการณ์ให้สูงกว่าค่าปกติ ช่วงเดือนเมษายน-พฤษภาคม แต่จะต่ำกว่าค่าปกติในเดือนมิถุนายน 2567 อาจมีฝนทิ้งช่วงได้ ต้นปีฝนยังพอมี แต่กลางปียังต้องลุ้นและติดตามเป็นระยะๆ

อย่างไรก็ตาม กรมอุตุนิยมวิทยาระบุหมายเหตุว่า ข้อมูลนี้ใช้เป็นแนวทางประกอบการตัดสินใจ อาจมีการเปลี่ยนแปลงตามข้อมูลนำเข้าใหม่ เนื่องจากเป็นการพยากรณ์ระยะนาน ค่าความคลาดเคลื่อนสูง

แฟ้มภาพ: ฐานิส สุดโต

#ฤดูหนาว #กรมอุตุนิยมวิทยา #พยากรณ์อากาศ